ΑΠΟΦΑΣΗ ΤΟΥ ΣΥΜΒΟΥΛΙΟΥ της 2ας Μαρτίου 1992 σχετικά με τη σύναψη συμφωνίας συνεργασίας για πέντε έργα εναρμονισμένης δράσης μεταξύ της Ευρωπαϊκής Οικονομικής Κοινότητας και τρίτων κρατών COST στον τομέα της βιοτεχνολογίας (ειδικό πρόγραμμα έρευνας και τεχνολογικής ανάπτυξης "Bridge") (92/181/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑIΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδιαίτερα το άρθρο 130 Ο παράγραφος 2, την πρόταση της Επιτροπής(1) , Σε συνεργασία με το Ευρωπαϊκό Κοινοβούλιο(2) , Έχοντας υπόψη τη γνώμη της Οικονομικής και Κοινωνικής Επιτροπής(3) , Εκτιμώντας: ότι, με την απόφαση 89/621/ΕΟΚ(4) , το Συμβούλιο θέσπισε ειδικό πρόγραμμα έρευνας και τεχνολογικής ανάπτυξης στον τομέα της βιοτεχνολογίας (1990-1994) (πρόγραμμα "Bridge" ότι, με βάση το άρθρο 8 της εν λόγω απόφασης, εξουσιοδοτείται η Επιτροπή να διαπραγματευτεί συμφωνίες, μεταξύ άλλων, με τρίτες χώρες που συμμετέχουν στην ευρωπαϊκή συνεργασία στον τομέα της επιστημονικής και τεχνικής έρευνας (COST) και με τις ευρωπαϊκές χώρες που έχουν συνάψει συμφωνίες-πλαίσιο για επιστημονική και τεχνική συνεργασία με την Κοινότητα. ΑΠΟΦΑΣΙΖΕΙ: Άρθρο 1 Εγκρίνεται εξ ονόματος της Ευρωπαϊκής Οικονομικής Κοινότητας η συμφωνία συνεργασίας μεταξύ της Ευρωπαϊκής Κοινότητας και τρίτων κρατών COST για πέντε σχέδια εναρμονισμένης δράσης στον τομέα της βιοτεχνολογίας (Ειδικό Πρόγραμμα Έρευνας και Τεχνολογικής Ανάπτυξης "Bridge"). Το κείμενο της συμφωνίας προσαρτάται στην παρούσα απόφαση. Άρθρο 2 Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία δεσμεύοντας την Κοινότητα. Βρυξέλλες, 2 Μαρτίου 1992.

[Source: multi_eurlex | Tokens: 1545]